John Block, medebeskuldigde gevonnisArgieffoto. John Block, voormalige ANC-leier in die Noord-Kaap en LUR vir finansies, ekonomiese ontwikkeling en toerisme, en Christo Scholtz, sy medebeskuldigde en voormalige sakevennoot, is Dinsdag in die hooggeregshof in Kimberley gevonnis. Brig. Hangwani Mulaudzi, woordvoerder van die Valke, het gesê Block (49) en Scholtz (60) is tot effektief 15 jaar tronkstraf elk gevonnis in die Trifecta-korrupsieverhoor. Die twee is verlede jaar skuldig bevind aan korrupsie, geldwassery en huurkontrakte teen ongehoorde pryse. Die aanklagte hou verband met hul betrokkenheid by huurooreenkomste teen ongehoorde pryse met die Noord-Kaapse departement van maatskaplike ontwikkeling. ŉ Verbeurdverklaringsbevel van R2 miljoen is teen Block uitgereik en een van R53 miljoen teen Scholtz en Trifecta. Lt.genl. Berning Ntlemeza, hoof van die Valke, het die vonnisse verwelkom en die Valke geloof vir hul ondersoek. Block en Scholtz se borgtog is tot Woensdag verleng wanneer hulle ŉ aansoek om verlof tot appèl sal bring.